Judgment — ECLI:EU:T:2019:636
Date: 2019-09-20
Language of the case: Lithuanian
Court formation: Fifth Chamber
Subject matter: Provisions governing the Institutions
Procedure: Action for annulment - unfounded;Judgment delivered after back reference
Origin: Lithuania

BENDROJO TEISMO (septintoji kolegija) NUTARTIS 2016 m. balandžio 19 d.(1) „Ieškinys dėl panaikinimo – Ieškinio pareiškimo terminas – Vėlavimas – Akivaizdus nepriimtinumas“ Byloje T‑615/15 LL, gyvenantis Vilniuje (Lietuva), atstovaujamas advokato J. Petrulionio, ieškovas, prieš Europos Parlamentą, atsakovą, dėl prašymo panaikinti aktą BENDRASIS TEISMAS (septintoji kolegija), kurį sudaro pirmininkas M. van der Woude (pranešėjas), teisėjai I. Wiszniewska-Białecka ir I. Ulloa Rubio, kancleris E. Coulon, priima šią Nutartį Procesas ir ieškovo reikalavimai 1 2015 m. lapkričio 4 d. Bendrojo Teismo kanceliarijoje pateiktu pareiškimu ieškovas pareiškė šį ieškinį. 2 Ieškovas Bendrojo Teismo prašo: – panaikinti, pirma, 2014 m. balandžio 17 d. Europos Parlamento Generalinio sekretoriaus sprendimą D(2014) 15503, kuriuo nurodoma grąžinti jam nepagrįstai išmokėtą Parlamento nario padėjėjo išmoką, ir, antra, 2014 m. gegužės 5 d. debeto avizą Nr. 2014-575, – priteisti iš Parlamento visas ieškovo patirtas bylinėjimosi išlaidas. Dėl teisės 3 Pagal Bendrojo Teismo procedūros reglamento 126 straipsnį, jeigu ieškinys yra akivaizdžiai nepriimtinas, Bendrasis Teismas gali nuspręsti priimti sprendimą motyvuota nutartimi ir netęsti proceso. 4 Šiuo atveju Bendrasis Teismas mano, jog bylos medžiagoje yra pakankamai informacijos, ir remdamasis šiuo straipsniu nusprendžia priimti nutartį ir netęsti proceso. 5 Pagal SESV 263 straipsnio šeštą pastraipą ieškinys dėl panaikinimo pateikiamas per du mėnesius nuo ginčijamo akto paskelbimo ar nuo pranešimo apie jį ieškovui dienos arba, jei to nebuvo padaryta, nuo tos dienos, kai ieškovas apie jį sužinojo. Pagal Procedūros reglamento 59 straipsnį, jeigu terminas, per kurį leidžiama pareikšti ieškinį dėl institucijos akto, prasideda nuo to akto paskelbimo Europos Sąjungos oficialiajame leidinyje, jis pradedamas skaičiuoti pasibaigus keturiolikos dienų po paskelbimo jame terminui. Be to, remiantis Procedūros reglamento 60 straipsniu, šis terminas turi būti pratęstas fiksuotu dešimties dienų terminu dėl nuotolių. 6 Pagal nusistovėjusią teismo praktiką ieškinio pareiškimo terminas yra viešosios tvarkos klausimas, nustatytas siekiant užtikrinti teisinių situacijų aiškumą ir tikrumą, taip pat išvengti diskriminavimo ar savivalės vykdant teisingumą, ir Sąjungos teismas turi savo iniciatyva patikrinti, ar jo buvo laikytasi (1997 m. sausio 23 d. Sprendimo Coen, C‑246/95, Rink., EU:C:1997:33, 21 punktas ir 1997 m. rugsėjo 18 d. Sprendimo Mutual Aid Administration Services / Komisija, T‑121/96 ir T‑151/96, Rink., EU:T:1997:132, 38 ir 39 punktai). 7 Šiuo atveju iš bylos medžiagos matyti, kad ginčijami aktai buvo priimti atitinkamai 2014 m. balandžio 17 d. ir 2014 m. gegužės 5 d., o ieškovui apie juos pranešta 2014 m. gegužės 22 d. Šis ieškinys pareikštas praėjus daugiau nei septyniolikai mėnesių nuo pastarosios datos. 8 Be to, ieškovas neįrodė ir netgi nenurodė, kad egzistuoja aplinkybės, kurių negalima numatyti, arba force majeure, kurios leistų nukrypti nuo nagrinėjamo termino pagal Europos Sąjungos Teisingumo Teismo statuto 45 straipsnio antrą pastraipą, taikytiną procesui Bendrajame Teisme pagal šio statuto 53 straipsnį. 9 Remiantis tuo, kas išdėstyta, darytina išvada, kad ieškinys turi būti atmestas kaip akivaizdžiai nepriimtinas dėl vėlavimo, nesant reikalo jo įteikti atsakovui. Dėl bylinėjimosi išlaidų 10 Kadangi ši nutartis priimta dar neįteikus ieškinio atsakovui ir jam dar neturėjus bylinėjimosi išlaidų, pakanka nuspręsti, kad pagal Procedūros reglamento 133 straipsnį ieškovas padengia savo paties bylinėjimosi išlaidas. Remdamasis šiais motyvais, BENDRASIS TEISMAS (septintoji kolegija), nutaria: 1. Atmesti ieškinį. 2. LL padengia savo bylinėjimosi išlaidas. Priimta 2016 m. balandžio 19 d. Liuksemburge. Kancleris Pirmininkas E. Coulon M. van der Woude 1 Proceso kalba: lietuvių.